Μήδεια

Στην ελληνική μυθολογία, η Μήδεια είναι κόρη του βασιλιά της Κολχίδας Αιήτη και της Ωκεανίδας Ιδυίας ή Εκάτης. Από τη θεία της, Κίρκη, είχε μάθει την τέχνη της μαγείας, την οποία χρησιμοποιούσε σ' όλη την ζωή της.

Μήδεια και Ιάσονας
Όταν ο Ιάσονας, αρχηγός της Αργοναυτικής εκστρατείας, έφτασε στην Κολχίδα, η Μήδεια τον ερωτεύτηκε και έθεσε στην διάθεσή του όλα τα μέσα της τέχνης της, ώσπου ο ήρωας να αποκτήσει το Χρυσόμαλλο δέρας. Ύστερα απ' αυτό ακολούθησε τον εραστή της και για να αργοπορήσει τον Αιήτη, ο οποίος τους καταδίωκε, τεμάχισε τον αδελφό της, Άψυρτο, και σκόρπισε στη θάλασσα τα μέλη του. Ο πατέρας τότε εγκατέλειψε την καταδίωξη και επιδόθηκε στην περισυλλογή των μελών του σφαγμένου παιδιού του.

Στην Ιωλκό αργότερα, ο Ιάσονας την παρακάλεσε να εκδικηθεί τον Πελία, φονιά του πατέρα και του αδελφού του κατά τη διάρκεια της εκστρατείας του. Η Μήδεια τότε έπεισε τις κόρες του Πελία να τεμαχίσουν το σώμα του πατέρα τους και να το βράσουν, γιατί έτσι δήθεν θα κατόρθωναν να τον κάνουν πάλι νέο. Μετά την καταδίωξη του ζεύγους των εραστών από το γιο του Πελία, Άκαστο, κατέφυγαν στην Κόρινθο, όπου έζησαν για ένα διάστημα ευτυχισμένοι, μέχρις ότου ο Ιάσονας εγκατέλειψε τη Μήδεια για να μνηστευτεί την κόρη του βασιλιά Κρέοντα, Γλαύκη. Η Μήδεια και πάλι χρησιμοποίησε τα μαγικά της φίλτρα για να εκδικηθεί την αντίζηλη της. Της έστειλε δηλητηριασμένο χιτώνα σαν δώρο για το γάμο της, ο οποίος έβγαζε φλόγες και την έκαψε.

Παιδοκτονία
Η εκδίκηση της όμως δε σταμάτησε εδώ, αλλά έφτασε στο πιο αποτρόπαιο έγκλημά της. Σκότωσε τα δύο της παιδιά Φέρητα και Μέρμερο, που είχε αποκτήσει με τον Ιάσονα, ανέβηκε μετά σ' ένα άρμα που το έσερναν φτερωτοί δράκοντες και έφτασε στην Αθήνα, όπου ενώθηκε με τον Αιγέα και απέκτησε το Μήδο. Προσπάθησε όμως να δηλητηριάσει το Θησέα κι έτσι ο Αιγέας την έδιωξε κι εκείνη κατέφυγε κοντά στο γιο της, Μήδο, στην Ασία, στη χώρα που από το όνομα της ονομάστηκε Μηδία.

Προς το τέλος της ζωής της κατέβηκε στα Ηλύσια Πεδία, όπου και έγινε σύζυγος του Αχιλλέα, παραμένοντας έτσι πράγματι μέχρι σήμερα αθάνατη.

Δείτε επίσης

 * Για την περίφημη ομώνυμη τραγωδία που έγραψε ο αρχαίος ποιητής Ευριπίδης δείτε Μήδεια (τραγωδία).


 * Από τη Μήδεια στη Σταχτοπούτα, ιστορική μελέτη της Λιλής Ζωγράφου για την ανάλυση της καταπίεσης των γυναικών από την εποχή της Μηδειας που έδωσε στον Ιάσσονα ό,τι αυτός χρειαζόταν κι έπειτα έπρεπε να υπομείνει στωικά την απόρριψή του με τιμωρία της που δεν υπάκουσε το να την κατηγορούν ακόμα πως τάχα ήτανε μάγισσα... μέχρι τις σύγχρονες σταχτοπούτες με δυο δουλιές, νοικοκυριό, μητρότητα, φροντίδα ηλικιωμένων και άρρωστων..


 * Ο αστεροειδής 212 Μήδεια (212 Medea), που ανακαλύφθηκε το 1880, πήρε το όνομά του από τη μάγισσα αυτή.

Εξωτερικοί σύνδεσμοι

 * The Medea of the modern times

Κατηγορία:Αργοναυτική εκστρατεία

ميديا Медея Medea Medea Médeia Medea Medea Medea Medea fa:مدئا Medeia Médée מדיאה Medeja Médeia Medea (mitologia) メーデイア მედეა (მითოლოგია) 메데이아 Medea (mythologia) Medėja Medea (mythologie) Medeia Medea Medeia Medeea Медея Medeja Medeia (mytológia) Medeja Медеја Medea Midia Медея 美狄亞